《和人汰竹》
宋代·李复

与世论交独厌数，此君多冗岂无烦。
欲期虚静延清影，莫懒芟无去恶根。
渐见远山开晻霭，更无繁鸟乱黄昏。
直须放手留閒地，别待春雷见子孙。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。